同辛楊遊李氏園隨意各賦古律詩一首
作者：韓維
朝代：宋

paragraphs: 臘近雲容變，陽生日景添。
偶然回晚轡，相與坐晴檐。
水綠冰微泮，沙明雪尚霑。
弄襟風力薄，著履土膏粘。
驚鳥不成下，寒魚猶在潛。
翠深荒岸竹，黄折敗池蒹。
礙徑藤梢曲，鈎衣棘刺銛。
辭鋒憐子淬，閒癖詎予砭。
自以清談勝，寧非樂事兼。
春芳有近信，頻此醉厭厭。